สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 29 ส.ค.59
30 ส.ค. 2559

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (29 ส.ค.) ขานรับรายงานของกระทรวงพาณิชย์สหรัฐซึ่งระบุว่า การใช้จ่ายของผู้บริโภคสหรัฐเพิ่มขึ้นเป็นเดือนที่ 4 ติดต่อกัน นอกจากนี้ กระแสคาดการณ์เรื่องการปรับขึ้นอัตราดอกเบี้ยของธนาคารกลางสหรัฐ (เฟด) ยังช่วยหนุนหุ้นกลุ่มธนาคารดีดตัวขึ้นด้วย
ดัชนีเฉลี่ยอุตสาหกรรมดาวโจนส์ปิดที่ 18,502.99 จุด พุ่งขึ้น 107.59 จุด หรือ +0.58% ดัชนี NASDAQ ปิดที่ 5,232.33 จุด เพิ่มขึ้น 13.41 จุด หรือ +0.26% ดัชนี S&amp;P500 ปิดที่ 2,180.38 จุด เพิ่มขึ้น 11.34 จุด หรือ +0.52%
 
ตลาดหุ้นยุโรปปิดลบ เมื่อคืนนี้ (29 ส.ค.) โดยได้รับแรงกดดันจากการคาดการณ์ที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในเดือนก.ย.นี้
ดัชนี Stoxx Europe 600 ปรับตัวลง 0.2% ปิดที่ 343.20 จุด
ดัชนี CAC-40 ตลาดหุ้นฝรั่งเศสปิดที่ 4,424.25 จุด ลดลง 17.62 จุด, -0.40% ดัชนี DAX ตลาดหุ้นเยอรมันปิดวันทำการล่าสุดที่ 10,544.44 จุด ลดลง 43.33 จุด, -0.41% ส่วนตลาดหุ้นลอนดอนปิดทำการวันจันทร์ที่ 29 ส.ค. เนื่องในวันหยุดธนาคารของอังกฤษ
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (29 ส.ค.) เนื่องจากความวิตกกังวลเกี่ยวกับข่าวการเพิ่มผลิตของกลุ่มประเทศผู้ส่งออกน้ำมัน (โอเปก) นอกจากนี้ การแข็งค่าของสกุลเงินดอลลาร์สหรัฐยังกระตุ้นให้นักลงทุนเทขายสัญญาน้ำมันดิบ
สัญญาน้ำมันดิบ WTI ส่งมอบเดือนต.ค.ลดลง 66 เซนต์ หรือ 1.4% ปิดที่ 46.98  ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค.ลดลง 66 เซนต์ หรือ 1.3% ปิดที่ 49.26 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (29 ส.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) แถลงในการประชุมประจำปีของเฟดที่เมืองแจ็คสัน โฮลว่า การปรับขึ้นอัตราดอกเบี้ยมีแนวโน้มเป็นไปอย่างค่อยเป็นค่อยไป อย่างไรก็ตาม สัญญาทองคำขยับขึ้นเพียงเล็กน้อยเนื่องจากตลาดได้รับแรงกดดันจากการแข็งค่าของสกุลเงินดอลลาร์สหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 1.2 ดอลลาร์ หรือ 0.09% ปิดที่ระดับ 1,327.1 ดอลลาร์/ออนซ์
สัญญาโลหะเงินส่งมอบเดือนก.ย.เพิ่มขึ้น 11.7 เซนต์ หรือ 0.63% ปิดที่ 18.768 ดอลลาร์/ออนซ์
สัญญาพลาตินัมส่งมอบเดือนต.ค.เพิ่มขึ้น 3.4 ดอลลาร์ หรือ 0.32% ปิดที่ 1,081.10 ดอลลาร์/ออนซ์
สัญญาพัลลาเดียมส่งมอบเดือนธ.ค.เพิ่มขึ้น 5.50 ดอลลาร์ หรือ 0.8% ปิดที่ 699.25 ดอลลาร์/ออนซ์
 
สกุลเงินดอลลาร์แข็งค่าขึ้น เมื่อเทียบกับเงินสกุลเยน ในการซื้อขายที่ตลาดนิวยอร์กเมื่อคืนนี้ (29 ส.ค.) เนื่องจากการคาดการณ์ที่ว่า ธนาคารกลางสหรัฐ (เฟด) อาจปรับขึ้นอัตราดอกเบี้ยในเดือนหน้า
ดอลลาร์สหรัฐแข็งค่าขึ้นเมื่อเทียบกับเยนที่ระดับ 101.94 เยน จากระดับ 101.87 เยน และลดลงเมื่อเทียบฟรังก์สวิส ที่ระดับ 0.9777 ฟรังก์ จากระดับ 0.9789 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3013 ดอลลาร์แคนาดา จากระดับ 1.3006 ดอลลาร์แคนาดา
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.1190 ดอลลาร์สหรัฐ จากระดับ 1.1185 ดอลลาร์สหรัฐ ในขณะที่เงินปอนด์ลดลงแตะระดับ 1.3114 ดอลลาร์สหรัฐ จากระดับ 1.3127 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7578 ดอลลาร์สหรัฐ จากระดับ 0.7554 ดอลลาร์สหรัฐ
 
ตลาดหุ้นลอนดอนปิดทำการ วันจันทร์ที่ 29 ส.ค. เนื่องในวันหยุดธนาคารของอังกฤษ